Dabarska pećina
Dabarska pećina se nalazi na prostoru općine Sanski Most, Bosna i Hercegovina. Smještena je uz izvor riječice Dabar u istoimenom selu. Jedan od izvorišnih krakova Dabra ima povremeni izvor unutar same pećine. Pećina je neistražena i niko pouzdano ne zna koliko je duga i duboka. Pri samom ulasku u pećinu otvara se ogromni unutrašnji prostor, a što se ide dalje u njenu utrobu, nailazi se na vodu čija su jezerca obilnija za vrijeme kišnih i sniježnih perioda. U vrijeme obilnih kiša stvara se veliko jezero koje onemogućava ulazak dublje u pećinu. Dabarska pećina ne obiluje pećinskim ukrasima, stalaktitima i stalagmitima. Arheološkim istraživanjima došlo se do saznanja da je pećina nastanjivana u prahistoriji, obzirom da su pronađeni predmeti koje su u svakodnevnom životu koristili naši preci. U blizini su pronađeni i ostaci sojeničkog naselja i pretpostavlja se kako oni potiču iz perioda Ilira.